Document ID: 32003R2257

32003R2257
L 336/6
SLUŽBENI LIST EUROPSKE UNIJE
25.11.2003.
UREDBA (EZ) br. 2257/2003 EUROPSKOG PARLAMENTA I VIJEĆA
od 25. studenoga 2003.
o izmjeni Uredbe Vijeća (EZ) br. 577/98 o organizaciji ankete o radnoj snazi na uzorku u Zajednici s ciljem prilagodbe popisa značajki ankete
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285.,
uzimajući u obzir prijedlog Komisije,
u skladu s postupkom utvrđenim člankom 251. Ugovora (1),
budući da:
(1)
Potrebno je da anketa o radnoj snazi na uzorku koja se provodi u okviru Uredbe Vijeća (EZ) br. 577/98 (2) na odgovarajući način pokriva nove osobine tržišta radne snage, kao i one koje su se nedavno pojavile.
(2)
Prema programu europske socijalne politike usvojenom na sastanku Europskog vijeća u Nici u prosincu 2000., Odluci Vijeća 2002/177/EZ od 18. veljače 2002. o smjernicama politike zapošljavanja u državama članicama za 2002. godinu (3) i Preporuci Vijeća 2002/549/EZ od 21. lipnja 2002. o opsežnim smjernicama ekonomske politike država članica i Zajednice (4), treba prilagoditi način organizacije rada potrebama poduzeća i pojedinaca.
(3)
Značajke ankete navedene u Uredbi (EZ) br. 577/98 određene su prema tadašnjim statističkim potrebama i prevladavajućem stanju na tržištu rada.
(4)
Prikupljanje podataka ne smije nametati veći teret za ispitanike od rezultata koje korisnici izvješća mogu razumno očekivati.
(5)
Komisija se savjetovala s Odborom za statistički program utemeljenim Odlukom Vijeća 89/382/EEZ, Euratom od 19. lipnja 1989. (5)
(6)
Uredbu (EZ) br. 577/98 potrebno je stoga izmijeniti,
DONIJELI SU OVU UREDBU:
Članak 1.
Članak 4. Uredbe (EZ) br. 577/98 ovim se mijenja kako slijedi:
1.
Točke (b), (c), (d) i (g) stavka 1. zamjenjuju se sljedećim:
„(b)
radni status:
-
radni status tijekom referentnog tjedna,
-
stalni primitak plaća,
-
razlog zbog kojeg osoba nije radila, a ima radno mjesto,
-
traženje posla za osobu bez zaposlenja,
-
vrsta traženog posla (samozapošljavanje ili status zaposlenika),
-
korištene metode u nalaženju posla,
-
raspoloživost osobe za stupanje na radno mjesto;
(c)
karakteristike zapošljavanja na glavnom poslu:
-
profesionalni status,
-
gospodarska aktivnost područne jedinice,
-
zvanje,
-
nadzorne odgovornosti,
-
broj zaposlenih osoba u područnoj jedinici,
-
zemlja radnog mjesta,
-
regija radnog mjesta,
-
godina i mjesec kad je osoba započela raditi na sadašnjem radnom mjestu,
-
uključenost zavoda za zapošljavanje u pronalaženju sadašnjeg zaposlenja,
-
trajnost posla (i razlozi),
-
trajanje privremenog zaposlenja ili ugovora o radu ograničenog trajanja,
-
razlika između punog/nepunog radnog vremena (i razlozi),
-
ugovor s agencijom za privremeno zapošljavanje,
-
rad kod kuće;
(d)
odrađeni sati:
-
broj uobičajeno odrađenih radnih sati u tjednu,
-
broj stvarno odrađenih radnih sati,
-
broj prekovremenih sati u referentnom tjednu,
-
osnovni razlog postojanja razlike između stvarnog broja odrađenih sati i uobičajeno odrađenih sati;”
„(g)
traženje zaposlenja:
-
vrsta traženog zaposlenja,
-
trajanje potrage za zaposlenjem,
-
osobna situacija neposredno prije početka traženja zaposlenja,
-
prijava u zavodu za zapošljavanje i eventualno dobivanje potpore,
-
za osobe koje nisu tražile zaposlenje, spremnost za rad,
-
razlozi netraženja zaposlenja,
-
nedostatak službi za skrb.”
2.
Stavku 1. dodaje se sljedeća točka:
„(n)
neuobičajeno radno vrijeme:
-
rad u smjenama,
-
večernji rad,
-
noćni rad,
-
rad subotom,
-
rad nedjeljom.”
3.
Stavak 2. treća alineja zamjenjuje se sljedećim:
„-
obujam ad hoc modula ograničava se na 11 varijabli.”
4.
Dodaje se sljedeći stavak:
„4. Na prijedlog Komisije, popis varijabli, dalje u tekstu ‚strukturne varijable’, moguće je odrediti iz značajki ankete navedenih u stavku 1. koje je potrebno prikupiti samo u okviru godišnjeg prosjeka od 52 tjedna, a ne u okviru tromjesečnog prosjeka. Ovaj popis strukturnih varijabli, najmanja veličina uzorka i učestalost anketiranja sastavljaju se u skladu s postupkom utvrđenim člankom 8. Španjolska, Finska i Ujedinjena Kraljevina mogu tijekom prijelaznog razdoblja do kraja 2007. prikupljati strukturne varijable na temelju jednog tromjesečja.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. studenoga 2003.

Labels: 9
19